Ċifri ġodda maħruġa mill-Kummissjoni Ewropea llum juru li l-għadd ta' interċettazzjonijiet ta' oġġetti foloz importati fl-UE żdied fl-2018 minħabba ammont kbir ta' pakketti żgħar mibgħuta b'servizzi espress u postali. Iċ-ċifri ta' detenzjoni relatati ma' konsenji sekwestrati żdiedu minn 57,433 fl-2017 għal 69,354 fl-2018, għalkemm l-ammont totali ta' artikoli miżmuma naqas meta mqabbel mas-snin preċedenti. Fl-2018 inżammu kważi 27 miljun oġġett li kisru d-drittijiet tal-proprjetà intellettwali (IPR), b'valur tas-suq ta' madwar EUR 740 miljun. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: "L-uffiċjali doganali madwar l-UE qed ikollhom suċċess fl-intraċċar u s-sekwestrar ta' oġġetti ffalsifikati li ta' spiss huma perikolużi għall-konsumaturi. Ix-xogħol tagħhom isir saħansitra aktar diffiċli minħabba ż-żieda f'pakketti żgħar li jidħlu fl-UE permezz ta' bejgħ online. Il-protezzjoni tal-integrità tas-Suq Uniku u l-Unjoni Doganali, u l-infurzar effettiv tad-drittijiet tal-proprjetà intellettwali fil-katina tal-provvista internazzjonali huma wkoll prijoritajiet. Jeħtieġ li nkomplu nintensifikaw l-isforzi kontra l-falsifikazzjoni u l-piraterija." Il-kategorija ewlenija ta' oġġetti miżmuma kienu s-sigaretti, li ammontaw għal 15 % tal-ammont globali ta' oġġetti miżmuma. Din kienet segwita minn ġugarelli (14 %), materjal tal-imballaġġ (9 %), tikketti, tags u stikers (9 %) u ħwejjeġ (8 %). Prodotti għall-użu personali ta' kuljum fid-dar bħal oġġetti għall-kura tal-ġisem, mediċini, ġugarelli u prodotti tad-dar li jaħdmu bl-elettriku ammontaw għal kważi 37 % tal-għadd totali ta' oġġetti miżmuma. Iċ-Ċina għadha l-pajjiż ta' oriġini ewlieni għal oġġetti li jiksru d-drittijiet ta' proprjetà intellettwali. Il-Maċedonja ta' Fuq kienet il-provenjenza ewlenija ta' xorb alkoħoliku ffalsifikat. It-Turkija kienet l-ewwel sors għal xorb ieħor, il-fwejjaħ u l-kożmetiċi. Id-dwana tal-UE rat għadd kbir ta' arloġġi, telefowns ċellulari u aċċessorji foloz, cartridges tal-linka u toners, CDs/DVDs, tikketti, tags u stickers provenjenti minn Ħong Kong, iċ-Ċina. Is-sors ewlieni għat-tagħmir tal-kompjuter kien l-Indja, il-Kambodja għas-sigaretti u l-Bożnija-Ħerzegovina għall-materjal tal-imballaġġ. Sfond Matul dawn l-aħħar 50 sena l-Unjoni Doganali żviluppat bħala element fundamentali tas-Suq Uniku tagħna, billi tħares il-fruntieri tal-UE u ċ-ċittadini tagħna minn oġġetti pprojbiti u perikolużi, bħall-armi, id-drogi u l-oġġetti ffalsifikati. Ir-rapport tal-Kummissjoni fuq l-azzjonijiet doganali li jinfurzaw id-drittijiet tal-proprjetà intellettwali ilu joħroġ kull sena mis-sena 2000. Dan jissejjes fuq id-data li l-amministrazzjonijiet doganali tal-Istati Membri jibagħtu lill-Kummissjoni. Id-data tagħti informazzjoni siewja biex jiġi analizzat il-ksur tad-drittijiet tal-proprjetà intellettwali u tgħin istituzzjonijiet oħra bħalma huma l-Uffiċċju tal-Proprjetà Intellettwali tal-Unjoni Ewropea u l-OECD biex jimmappjaw id-data ekonomika u l-aktar rotot komuni tal-falsifikaturi. F'Novembru 2017, il-Kummissjoni adottat pakkett komprensiv ta' miżuri biex tkompli ttejjeb l-applikazzjoni u l-infurzar tad-drittijiet tal-proprjetà intellettwali u żżid l-isforzi kontra l-falsifikazzjoni u l-piraterija. Fl-2018, dan ġie segwit minn Pjan ta' Azzjoni Doganali ġdid tal-UE għall-ġlieda kontra l-ksur tad-drittijiet tal-proprjetà intellettwali, li jkopri s-snin 2018-2022, u li issa ġie adottat mill-Kunsill. Illum rapport kumplimentari ieħor qed jiġi ppubblikat mill-Uffiċċju tal-Proprjetà Intellettwali tal-Unjoni Ewropea (EUIPO's): ir-“Rapport dwar l-infurzar tal-IPRs mill-UE: ir-riżultati fil-fruntieri tal-UE u fl-Istati Membri li jkopru l-perjodu 2013–2017”. Dan ir-rapport, ibbażat ukoll fuq data tad-DĠ TAXUD, jikkomplementa r-rapport dwar ix-xejriet tad-detenzjonijiet fil-fruntieri tul dawn l-aħħar snin b'data dwar id-detenzjonijiet mill-awtoritajiet nazzjonali tal-infurzar fis-suq intern. Studju preċedenti wkoll wera li t-telf mill-bejgħ dirett għan-negozji tal-UE minħabba oġġetti ffalsifikati jammonta għal EUR 56 biljun kull sena, li jikkorrispondi għal telf fis-settur tal-impjiegi ta' kważi 468,000 xogħol. Dan flimkien mal-effetti kollaterali fuq setturi oħra, jammonta għal telf mill-bejgħ ta' EUR 92 biljun. Għal aktar informazzjoni Ir-rapport sħiħ jinsab hawnhekk. L-iskeda informattiva hija disponibbli hawnhekk. Ir-rapport tal-EUIPO dwar l-infurzar tal-IPRs mill-UE: ir-riżultati fil-fruntieri tal-UE u fl-Istati Membri li jkopru l-perjodu 2013–2017 huma disponibbli hawnhekk.